নিউজডেস্ক, বাংলাদেশনিউজ২৪x৭.কম  আর্জেন্টিনার রাজধানী বুয়েনাস আইরেস এ চলছে বিশ্ব ট্যাঙ্গো প্রতিযোগিতা৷ ৩১ আগস্ট এখানেই হবে চূড়ান্ত প্রতিযোগিতা৷  বিশ্বের নানা প্রান্ত থেকে আসা জুটিদের ট্যাঙ্গো নাচের সেই প্রতিযোগিতা দেখার জন্য ফ্রি টিকিট পেতে ভিড় করেছেন হাজার হাজার মানুষ৷ দুটো টিকিট পেতে ঘন্টার পর ঘন্টা অপেক্ষা করতে হচ্ছে৷ কিন্তু এর যে মূল্য, তার কাছে এই অপেক্ষা করাটা কিছুই না৷ বার্তাসংস্থা এএফপিকে  এ কথাই বলছিলেন মধ্যবয়সী এক মহিলা, কার্লস৷ তিনিও টিকিট পেতে অপেক্ষমান সেই সারিতেই দাঁড়িয়ে তাঁর বোনের সঙ্গে অপেক্ষা করছিলেন৷ অপেক্ষার ফল ওই ট্যাঙ্গোর টিকিট৷  ১৬ বছরের আর্জেন্টিনিয় কিশোরী চেসলিয়া৷ রাস্তায় ওর শিক্ষকের সঙ্গে ট্যাঙ্গো নাচছে৷চেলসিয়া বলছিল, এই নাচের আচ্ছন্নতা আর মাদকতাই সবচেয়ে বেশি ভালো লাগে আমার৷এই নাচ আমাদের সংস্কৃতির সঙ্গে আলাপ করিয়ে দেয়৷ ট্যাঙ্গো নাচতে আমি ভালোবাসি৷  ইউনেস্কোর বিশ্বব্যাপী অভিন্ন সাংস্কৃতিক ঐতিহ্যের মধ্যে ট্যাঙ্গো গত বছরেই তার নিজের পাকা জায়গা করে  নিয়েছে৷ ২০০৯ সালে আর্জেন্টিনিয়দের রেকর্ড ভেঙ্গে এই প্রতিযোগিতার প্রথম স্থানে জায়গা করে নিয়েছেন জাপানের এক জুটি৷  এবছরে আর্জেন্টিনা আর অন্যান্য দেশ থেকে মোট চারশ জুটি অংশ নিয়েছেন এই নাচে৷ চূড়ান্ত প্রতিযোগিতায় অংশ নেওয়ার জন্য ক্রমাগত নেচে চলেছে জুটির পর জুটি৷ আর বাতাসে ছড়িয়ে পড়ছে ট্যাঙ্গোর সুরেলা সোপ্রানোর মধুর ধ্বনিতরঙ্গ৷  ট্যাঙ্গো প্যাশনের নাচ৷ কাঠের তৈরি মেঝেতে উঁচু জুতো পায়ে দিয়ে এই জুড়ি বেঁধে নাচের মধ্য দিয়ে নারী পুরুষ প্রকাশ করে পরস্পরের প্রতি প্রেম৷ তাই, ভালোবাসা প্রকাশের মাধ্যম হচ্ছে  ট্যাঙ্গো৷ যার জন্ম ল্যাটিন অ্যামেরিকায় হলেও ছড়িয়ে পড়েছে ইউরোপের বিভিন্ন দেশে৷ এমনকী বছরের বেশির ভাগ সময়ে বরফ দিয়ে মোড়া ইউরোপের যে দেশটি, সেই ফিনল্যান্ডেও জনপ্রিয় আইস ট্যাঙ্গো৷ যে ট্যাঙ্গো আরও বেশি রোম্যান্টিক হয়ে ওঠে শীতল শাদা বরফের ওপর প্যাশনের কাছাকাছি উত্তাপে....   বাংলাদেশনিউজ২৪x৭.কম/সুপ্ত/এসএ.